Mette-Marit av Norge

**Mette-Marit** (født **Mette-Marit Tjessem Høiby**; 1973) er Norges kronprinsesse. Hun er datter av Sven O. Høiby (1936–2007) og Marit Tjessem (født 1937), og ble gift med kronprins Haakon i 2001. Hun har tre barn: Marius Borg Høiby (født 1997), prinsesse Ingrid Alexandra (født 2004) og prins Sverre Magnus (født 2005).

## Bakgrunn og oppvekst
Mette-Marit Tjessem Høiby ble født og vokste opp i Kristiansand. Faren Sven O. Høiby var lokalavisjournalist og arbeidet med reklame. Moren Marit Tjessem var bankfunksjonær. Da hun var elleve år ble hennes foreldre skilt, og Høiby ble boende hos sin mor. Familienavnet stammer fra husmannsplassen Høibyplass i Malvik, som familien ryddet i 1840-årene. Familien kalte seg opprinnelig Høibyplass.

I oppveksten tilbrakte hun mange helger og ferier i Setesdalen og ved kysten, hvor hun lærte å seile. I tenårene var hun aktiv i den lokale ungdomsklubben *Slettheia*, hvor hun var aktivitetsleder. Som tenåring spilte hun volleyball, og var kvalifisert som dommer og trener.  Hun danset også ballett, sang i jentekoret Benedictus, var speider og gikk på søndagsskole.

## Utdannelse
Etter å ha påbegynt videregående skole ved Oddernes gymnas i 1989, tilbragte hun seks måneder ved Wangaratta High School i Australia som utvekslingselev. Senere var hun elev ved Kristiansand katedralskole, hvor hun fullførte videregående skole i 1994 da hun var 21 år. Som deltidselev brukte hun lengre tid på dette enn et normert studieløp tilsier. Etter et avbrudd fra skolegang gikk hun et år som elev ved Bjørknes Privatskole i Oslo, deretter avla hun examen philosophicum og eksamener i kjemi og IKT ved Høgskolen i Agder (nå Universitetet i Agder). I perioden 2000–2002 fulgte hun fag på Universitetet i Oslo der hun tok eksamen i livssyn og etikk og anvendt etikk.

Hun avla i 2002 og 2003 eksamener innen bistands- og utviklingsspørsmål ved School of Oriental and African Studies ved University of London. Hun ble også tatt opp som hospitant i Norad hvor «undringskompetanse og evnen til å se fordomsfritt» ble anført av Norad som hennes fremste kompetanse. Hun deltok ikke i Noradtraineenes opplærings- og arbeidsprogram, men hospiterte to dager per uke høsten 2003.

Fra høsten 2008 begynte hun på deltidsstudier på BI, der hun gikk på kursene «ledelse, makt og mening» (2008/2009), «consulting» (2009/2010) og «teamledelse og lederteam» (2010/2011).

## Forlovelse og ekteskap
I 1990-årene var hun i et forhold med John Ognby, en femten år eldre mann fra Lillestrøm, i rundt to år. Forholdet ledet etterhvert til forlovelse og bryllupsplaner, som kom så langt at bryllupskjolen var innkjøpt. TV2-dokumentaren *Mette-Marit – vår tids Askepott* fokuserte på denne perioden i livet hennes. Mette-Marit og Ognby delte en kommunal leilighet på Lillestrøm frem til et brudd etter at Ognby jaget Mette-Marit med kniv nedover gata kort før hun ble gravid med Marius. I januar 1997 fikk hun sønnen Marius med Morten Borg, som var en av Ognbys tidligere venner, men hun var aldri kjæreste eller samboer med Borg. Ognby introduserte henne til det såkalte house-miljøet i Oslo, som ble omtalt som et belastet miljø preget av «utagerende festing», og både Ognby og Borg var dømt for grove narkotikaforbrytelser og vold.

I 1997 flyttet hun tilbake til Kristiansand, der hun samme sommer ble samboer med en lokal DJ. Forholdet ebbet etterhvert ut. I denne perioden jobbet hun som servitør på utestedet Havana i Kristiansand, samtidig som hun begynner på studier på Høgskolen i Agder, som hun avbryter etter et års tid.

I 1999 møtte hun kronprinsen på en konsert på Quart-festivalen i Kristiansand. Et år senere ble paret samboere, og 1. desember 2000 ble paret forlovet. 

Hun har selv sagt at hun tidligere hadde levd et «utagerende liv». På denne bakgrunn ble det en del debatt i mediene da det var klart at hun skulle forloves med kronprinsen. Enkelte mente at Mette-Marits bakgrunn og omgangskrets gjorde henne uegnet som kronprinsesse, og politiet foretok en rutinemessig vurdering om hennes omgangskrets var en sikkerhetsrisiko for de kongelige.

Paret ble gift 25. august 2001 i Oslo domkirke.  I forbindelse med vielsen ble hun også tildelt storkorset av St. Olavs Orden.

## Virke
Kronprinsessen har mange offisielle oppdrag, alene eller i følge med kronprins Haakon, i inn- og utland. Hun har engasjert seg spesielt i spørsmål som gjelder barn og ungdom, rusomsorg, inkludering og arbeid mot hiv og aids.

I 2006 ble kronprinsessen utnevnt til spesialutsending for FNs organisasjon for arbeid med hiv og aids – UNAIDS – og har foretatt aids-relaterte reiser til for eksempel Nicaragua og Ukraina. Hun har særlig jobbet med behovet for ungt lederskap i arbeidet mot spredningen av hiv og aids. 

I desember 2007 ble Mette-Marit styremedlem i stiftelsen Kirkens Bymisjon Oslo. 16. februar 2008 ble hun tildelt Fredrikkeprisen 2008, som er Norske Kvinners Sanitetsforenings hederspris. Generalsekretær Anne-Karin Nygård i Norske Kvinners Sanitetsforening mente kronprinsessen har vært en pådriver for åpenhet, inkludering og toleranse, med evne til å mennesker i en sårbar livssituasjon. Prisen på 100 000 kr. ble gitt til Kronprinsparets humanitære fond. Dette fondet ble opprettet av kronprinsparet da de giftet seg den 25. august 2001.

I januar 2010 ble Kronprinsessen utnevnt til Young Global Leader av World Economic Forum.

Kronprinsessen er opptatt av kultur, i særlig grad litteratur. 

Den 28. februar 2008 ble albumet *[[Sorgen og gleden – H.K.H. Kronprinsesse Mette-Marits utvalgte salmer]]* utgitt av Kirkelig Kulturverksted. Albumet inneholdt salmer som hadde betydd mye for henne, og hun hadde selv valgt ut salmene og artistene som fremførte dem. Kronprinsessen leste også inn tekst på albumets siste spor *[[Gud signe vårt dyre fedreland]]*. Hun mottok 7. mars 2008 gullplate for 16&nbsp;000 solgte eksemplarer i løpet av én uke og ble nominert til Spellemannprisen 2008 i åpen klasse for albumet. Overskuddet av salget går til Kirkens Bymisjon.

I 2018 fikk Mette-Marit påvist den alvorlige sykdommen lungefibrose, noe som i stigende grad har påvirket hennes arbeidskapasitet. 

Mette-Marit hadde kontakt med Jeffrey Epstein i perioden 2011–2014. De møttes ved flere anledninger og utvekslet e-post, og i 2013 disponerte hun Epsteins bolig i Florida i noen dager. Dette fikk mye oppmerksomhet i 2026 i forbindelse med offentliggjøringen av Epstein-filene. Senere har Mette-Marit offentlig beklaget kontakten og uttalt at den var upassende.

## Beskytterskap

Kronprinsessen er fast beskytter for:
* Amandusfestivalen
* Forum for Kvinner og Utviklingsspørsmål
* Førde Internasjonale Folkemusikkfestival
* Kristiansand Internasjonale Barnefilmfestival
* Norges Røde Kors
* Norges speiderforbund
* Oslo Internasjonale Kirkemusikkfestival
* Risør Kammermusikkfest
* Rådet for psykisk helse
* SS «Sørlandet»
Det finnes også midlertidige beskytterskap, og der har kronprinsessen vært beskytter for TV-aksjonen Hjerterom i 2004, Hamsunåret i 2009 og The Tall Ships’ Races i Kristiansand i 2010.

Fra 2023 til 2026 var hun beskytter for Skamløsprisen, da organisasjonen Sex og samfunn valgte å bryte samarbeidet da flere detaljer om kontakten mellom henne og Epstein ble kjent.

## Barn
* Marius Borg Høiby, født 13. januar 1997 (med Morten Borg)
* Prinsesse Ingrid Alexandra, født 21. januar 2004 (med kronprins Haakon)
* Prins Sverre Magnus, født 3. desember 2005 (med kronprins Haakon).

## Dekorasjoner
Kronprinsessen er innehaver av følgende norske og utenlandske ordener, medaljer og dekorasjoner. Oversikten er basert på Kongehusets liste over dekorasjoner. 

;Norske dekorasjoner
* Storkors med kjede av St. Olavs Orden
* Kongehusets 100-årsmedalje
* Kong Olav Vs 100-årsmedalje
* Kong Harald Vs jubileumsmedalje 1991–2016
* Kong Harald Vs portrettnål  

;Utenlandske dekorasjoner

*  Storkors av Sydkorsordenen, Brasil
*  Storkors av Stara Planina-ordenen, Bulgaria
*  Ridder av Elefantordenen, Danmark
*  1. klasse av Terra Mariana-korsets orden, Estland
*  1. klasse av Den hvite stjernes orden, Estland
*  Storkors av Finlands hvite roses orden
*  Storkors av Den islandske falkeorden
*  Storkors av Republikken Italias fortjenstorden, Italia
*  Storkors av Den kostbare krones orden, Japan
*  Storkors av Anerkjennelseskorset, Latvia
*  Storkors av Vytautas den stores orden, Litauen 
*  Storkors av Adolf av Nassaus sivile og militære fortjenstorden, Luxembourg
*  Storkors av Oranje-Nassau-ordenen, Nederland
*  Kong Willem-Alexanders innsettelsesmedalje, Nederland
*  Storkors av Republikken Polens fortjenstorden, Polen
*  Storkors av Infante Dom Henriks orden, Portugal
*  Storkors av Isabella den katolskes orden, Spania
*  Storkors av Nordstjerneordenen, Sverige
*  Storkors av Den tyske fortjenstorden, Tyskland
*  Storstjerne av Ærestegnet for fortjenester, Østerrike

## Referanser


## Eksterne lenker
* 
* 
* 
*